Akkużat li stupra lis-sieħba u li pprova jheddidha bi xbiehat ta' natura sesswali
Imtella' Lulju 13, 2020 - Aġġornata 13 Ta' Lulju, 2020 2:29pm Raġel ta' 50 sena qed ikun akkużat, fost oħrajn, li stupra lis-sieħba ripetutament u li ħa xbiehat ta' natura sesswali tagħha bil-ħsieb li jheddidha bihom. Huwa qed jiċħad l-akkużi. Ir-raġel tressaq il-Qorti taħt arrest illum, fejn kien mixli b'serje ta' akkużi fil-konfront tas-sieħba tiegħu, li ilu f'relazzjoni magħha 'l fuq minn 20 sena. Ir-raġel, li ismu ma jistax jixxandar b'ordni tal-Qorti, ġie akkużat b'penetrazzjoni sesswali mingħajr kunsens u li taha fastidju sesswali. Huwa kien akkużat ukoll li heddidha, li weġġagħha ħafif, u li ħa jew xerred ritratti jew filmati tagħha ta' natura sesswali biex jheddidha. Il-Qorti, ippreseduta mill-Maġistrat Ian Farrugia, ordnat li r-raġel jinżamm arrestat. Huwa kien irrappreżentat mill-Avukat Charmaine Cherrett, waqt li għall-parte civile qed jidher l-Avukat Arthur Azzopardi. Il-prosekuzzjoni tmexxiet mill-Ispettur Kylie Borg.